
A hosszú, jó egészségben eltöltött életévek elérésére nincs titok vagy csodaszer, hanem mindennapi szokásainkon és tevékenységeinken múlik. Az életmódunk és az esetleges krónikus betegségeink határozzák meg leginkább, hogy a szervezetünk milyen állapotban öregszik. Különösen fontos az, hogy mit és hogyan eszünk: az egészséges étrend számos krónikus állapot megelőzésére alkalmas.
A krónikus betegségek nemcsak az élettartamot rövidítik meg, hanem az életminőséget is jelentősen rontják. A nyugati társadalomban az egyre elterjedtebb mozgásszegény, „ülő” életmód és a nyugati típusú étrend számos civilizációs betegség kialakulásához hozzájárul. Ezzel szemben a világ különböző tájain élő népcsoportok életmódja jól mutatja, hogy bizonyos étrendi szokások hogyan járulhatnak hozzá a hosszabb, egészségesebb élethez.
A világ néhány régiójában, az úgynevezett kék zónákban feltűnően sok a 90-100 év feletti ember, étrendjük pedig jellemzően növényi alapú, és egyszerű, feldolgozatlan ételekre épül. A kutatások szerint ez az étkezési mód hozzájárulhat számos krónikus betegség, például a szív- és érrendszeri betegségek vagy a cukorbetegség kockázatának csökkentéséhez.
Kék zónák
A „kék zónák” (blue zones) a világ olyan területei, ahol az emberek egészségesebben és átlagosan hosszabb ideig élnek, és alacsonyabb a krónikus betegségek előfordulása.
A fogalmat először Dan Buettner kutató használta, aki öt ilyen régiót azonosított:
· Ikaria szigete Görögországban;
· Ogliastra régió Szardínián (Olaszország);
· Okinawa Japánban;
· Nicoya-félsziget Costa Ricában;
· hetednapi adventista közösség Kaliforniában (USA).
A kutatások szerint az élettartamot és az egészséges öregedést a genetika csak mintegy 20-30%-ban határozza meg, a többi elsősorban az életmódtól függ. A kék zónákban élők hosszú életének titkát ezért főként a mindennapi szokásaikban kell keresnünk.
Közös étrendi tényezők
A hosszú életet számos tényező befolyásolja, de az egyik legfontosabb ezek közül a táplálkozás. Bár a kék zónák földrajzilag távol helyezkednek el egymástól, és étrendjük is sok tekintetben különbözik, néhány közös jellemző mégis megfigyelhető.
Ikarián és Szardínián a zöldségekben és olívaolajban gazdag mediterrán étrend a meghatározó, amelyet kis mennyiségű helyi vörösbor fogyasztása egészít ki.
Okinawán az étrend központi elemei a szójaalapú ételek és a zöldségek, és az életmód része a rendszeres, lassú és kontrollált mozgás, például a tai chi.
Nicoyán a bab és a kukoricából készült ételek képezik az étrend alapját, míg a kaliforniai adventisták körében gyakori a vegetáriánus vagy növényi alapú táplálkozás.
Teljes értékű, növényi alapú étrend
A kék zónák étrendjének egyik legfontosabb közös jellemzője, hogy nagyrészt teljes értékű, növényi alapú élelmiszerekből áll. Becslések szerint az elfogyasztott ételek mintegy 90-95%-a növényi eredetű.
Az étrend alapját általában az alábbi élelmiszercsoportok adják:
· zöldségek;
· hüvelyesek (bab, lencse, csicseriborsó);
· teljes kiőrlésű gabonafélék;
· olajos magvak.
A húsfogyasztás viszonylag ritka, sok helyen csak havonta néhány alkalommal kerül az asztalra. A hal fogyasztása valamivel gyakoribb.
Kevesebb kalória és tudatos étkezés
A kék zónák lakói általában mérsékelt mennyiségű kalóriát, vagyis kevesebb táplálékot fogyasztanak, vagy olyan táplálékot részesítenek előnyben, amelynek az energiatartalma kisebb. Okinawán ismert szokás a hara hachi bu, ami azt jelenti, hogy az emberek nem a teljes jóllakásig esznek, hanem körülbelül 80%-os teltségérzetnél abbahagyják az étkezést. Ennek élettani magyarázata, hogy bár az ember gyomra már lehet, hogy „tele van”, az agy „éhségközpontjába” valamivel később fogalmazódik meg a jóllakottság. 
Szintén jellemző, hogy a nap utolsó étkezését viszonylag korán, a kora esti órákban fogyasztják el, és ezt követően reggelig már nem esznek.
Mérsékelt alkoholfogyasztás
A kék zónák egy részében, például Ikarián és Szardínián, a kis mennyiségű vörösbor rendszeres fogyasztása a mindennapok része. Ugyanakkor a kutatási eredmények inkább abba az irányba mutatnak, hogy nincsen egészségesnek/kockázatmentesnek tekinthető alkoholmennyiség, ezért a mérsékletesség kiemelten fontos. Egészségügyi szempontból a legbiztonságosabb választás az, ha nem fogyaszt alkoholt, vagy csak ritkán és kis mennyiségben.
Nem csak az étrend számít
A kék zónákban élők hosszú életét nemcsak az étrendjük, hanem több egymást erősítő életmódbeli tényező is magyarázza. A kutatások szerint ezek a közösségek több olyan szokással rendelkeznek, amelyek kedvezően hatnak a fizikai és mentális egészségre. 
Ilyen szokások az alábbiak.
Természetes, mindennapos testmozgás: az ott élők általában nem szervezett edzéseket végeznek, hanem a mindennapi életük részeként mozognak, vagyis sokat sétálnak, kertészkednek, házimunkát végeznek vagy kisebb-nagyobb távolságokat gyalog tesznek meg.
Erős társas kapcsolatok: a családi és közösségi kapcsolatok kiemelt szerepet kapnak a kék zónákban; gyakori például, hogy a család több generációja is együtt él. Emellett az emberek rendszeresen találkoznak barátokkal, közösségi eseményeken vesznek részt, ami csökkentheti az elmagányosodással járó egészségkárosodást.
Életcél és aktív időskor: sok kék zónában élő ember idős korban is aktív marad, és fontosnak tartja, hogy előrehaladott életkorában is legyen életcélja vagy feladata a közösségben. Ez pszichológiai szempontból is hozzájárul a jólléthez.
Stresszkezelés és pihenés: amellett, hogy a kék zónákban az elegendő alvásra is odafigyelnek, a mindennapokban tudatosan jelen van a pihenés – lehet ez délutáni szieszta, imádság, meditáció vagy közös étkezés a családdal.
Ezek az életmódbeli tényezők – az egészséges étrenddel és a mértékletességgel együtt – olyan környezetet teremtenek, amely hozzájárul a krónikus betegségek alacsonyabb előfordulásához és a hosszabb, egészségesebb élethez.
Hogyan ültethető át mindez a magyar étrendbe?
A kék zónák étrendjének számos eleme könnyen beépíthető a saját szokásainkba. Érdemes az elfogyasztott ételek mennyiségére, minőségére és tápértékére egyaránt figyelmet fordítani.
Ezek a szokások egymást erősítve fejtik ki hatásukat az egészségre.
Csökkentse a kalóriabevitelt, és kerülje a késő esti, bőséges étkezéseket. A kalóriabevitel csökkentése azt jelenti, hogy valaki tudatosan kevesebb energiát (kalóriát) fogyaszt étellel és itallal, mint amennyit egyébként megszokott – úgy, hogy közben a szervezet számára szükséges tápanyagok továbbra is meglegyenek. Nem koplalásról van szó, hanem inkább arról, hogy kisebb adagokat eszünk, ritkábban fogyasztunk energiadús ételeket, és előnyben részesítjük a tápanyagban gazdag, de kevésbé kalóriadús fogásokat.
Változtasson az arányokon. Étrendje nagy részben zöldségekből álljon, így biztosítva a megfelelő étkezési rost bevitelét. Emellett mérsékelje a húsfogyasztást, és kerülje a feldolgozott élelmiszereket; ételeit friss, szezonális hozzávalókból készítse. Fogyasszon teljes kiőrlésű gabonaféléket és olajos magvakat.
Kerülje a hozzáadott cukrot tartalmazó ételeket, italokat. Részesítse előnyben a vizet és a természetes italokat (teák, gyümölcslevek), amikor folyadékfogyasztásról van szó, illetve nassoláskor desszertként a túlédesített dolgokat cserélje természetesebb alternatívákra (pl. gyümölcsök, magok).
Alkoholt csak mértékkel fogyasszon. Esetleg próbálja ki, hogyan reagál a szervezete, ha pár héten át tartózkodik az alkoholfogyasztástól. A jelenlegi tudományos bizonyítékok alapján nincs olyan alkoholfogyasztási szint, amely egyértelműen biztonságosnak vagy egészségesnek tekinthető. Az alkohol már kis mennyiségben is növelheti bizonyos betegségek – például egyes daganatok, májbetegségek és a szív-érrendszeri problémák – kockázatát.

